Jørn Dohrmann (DF), 2013-10-31:
Tak for det.
Jamen det er jo helt tydeligt, at hr. Jens Joel ikke har forstået, hvad det her går ud på, for på den lange bane er det jo bare sådan, at det er den enkelte lodsejer, der kommer til at stå for oprensningen af de her vandløb, der bliver nedklassificeret.
Før var det kommunen, der stod for det, og nu bliver det den enkelte lodsejer.
Det var også det, Socialdemokraterne støttede, dengang man ville nedklassificere vejene.
Så pakker man det ind og siger, at det er for at give flere penge til de ældre eller for at støtte nogle andre initiativer, men vi må bare sige, at regningen på den lange bane bliver tørret af på borgerne.
Derfor vil vi også gerne bede ministeren om at få delt det her lovforslag op, så man ligesom siger, at det med vandløb og den slags ting kan vi have i en del, og det med de små bygninger og helikopterlandingsplads kan vi tage i en anden del, for det vil vi jo gerne være med til.
Det, der også er vigtigt, synes vi i Dansk Folkeparti, er, at de her vandløb er i en god stand, når de bliver afleveret.
Vi ved jo, at nogle steder mangler de at blive renset op, de mangler måske at blive vedligeholdt, fordi nogle er rørene er knækket halvvejs over, er revnet, eller hvad der er sket.
Det tager man overhovedet ikke hensyn til.
Man kan også sige, at Danmarks Naturfredningsforening jo har foreslået, at der i tilfælde af de her nedklassificeringer til private vandløb skal udarbejdes et regulativ, der sikrer, at vandløbene vedligeholdes.
Det er åbenbart noget, regeringen er fuldstændig ligeglad med.
Så man kan sige, at det her åbner for, at man skal til at føre retssager mod enkeltpersoner langt ude og langt væk.
Lad mig bare tage et eksempel fra det sted, jeg selv kommer fra, i Koldingområdet.
Der har vi et vandløb, der løber fra Kolding Kommune igennem andre kommuner, Haderslev og Vejen, og helt over til Ribe.
Det er mange kilometers vandløb.
Hvis det stopper op bare et enkelt sted og man ikke tager det alvorligt, kan det have mange og store konsekvenser for store områder.
Det synes jeg simpelt hen ikke er godt nok.
Men vi må også sige, at hvad angår det med vandløbene, er der ikke hoved eller hale i det, for man har Natur- og Landbrugskommissionen.
Lad nu dem komme med nogle løsninger, lad nu dem tale færdig, inden man begynder at lave om med nogle af de her tiltag.
Derimod synes jeg, at det er godt, at man kan regelforenkle, når vi ligesom siger, at vi kan gøre det mere enkelt, når der skal søges om at få lov til at bygge et lille udhus ved ens bygninger.
Det kan godt være, det ligger lidt inden for skovbeskyttelseslinjen, men når man nu har bolig i det område og man bor der, så skal der selvfølgelig også være mulighed for at kunne lave nogle små tilbygninger.
Det, man kunne spørge lidt ind til, er, hvad der er væsentligt.
Men ellers hilser vi det også velkommen, at man kan få helikopteren til at lande, hvis man laver en helikopterlandingsplads.
Vi er jo godt klar over, at på nogle af de her områder inde i byerne vil man overskride nogle af de støjgrænser, der er.
Det skal vi selvfølgelig have, for vi skal kunne give en god service også udeomkring i landet.
Det gælder jo om at kunne servicere utrolig godt.
Jeg tror også, at det bliver en succes med helikopterne fremadrettet.
Jeg tror, at det kan give noget tryghed og hjælpe nogle af de borgere, som ellers ikke ville have mulighed for at kunne komme til læge så hurtigt som med en helikopter.
Så det støtter vi selvfølgelig fuldt ud.
Men jeg håber, at ministeren vil være med til, at vi deler forslaget op, så vi kan støtte så meget af det som overhovedet muligt.
Så vi ser frem til udvalgsbehandlingen.